Spoštovani starši in učenci naše šole!

Upam, da ste prvomajske počitnice izkoristili za oddih od šolskega dela tako starši kot učenci. Pred nami sta še dobra dva meseca šolskega dela, ki vključuje tudi pridobivanje ocen. Nekateri učenci se bodo z 18. 5. 2020 vrnili v šolske klopi – 1. VIO in učenci 9. razreda, ostali pa, vsaj po trenutnih izjavah naše ministrice, ki jih povzemam po javnih občilih, šele 1. septembra.

Po Sklepu o ukrepih za nemoteno opravljanje vzgojno-izobraževalnega dela v osnovnih šolah v šolskem letu 2019/20, ki ga je podpisala ministrica za šolstvo in šport, prof. dr. Simona Kuster Lipicer, vas seznanjam s povzetki, ki so za ocenjevanje naših učencev pomembni zanje in starše ter skrbnike otrok:

* Ocenjevanje znanja učencev se v času izobraževanja lahko izvaja tudi individualno. Lahko se izvaja tudi v skupini, v katero so preko video konference povabljeni učenci.
* Znanje učenca se v drugem ocenjevalnem obdobju pri posameznem predmetu oceni vsaj enkrat.
* Pri ocenjevanju znanja posameznega predmeta učitelj uporablja različne načine ocenjevanja glede na cilje oziroma standarde znanja, pri čemer ne velja, da večina ocen ne sme biti pridobljena na podlagi pisnih izdelkov.
* Učencu, ki je v drugem izobraževalnem obdobju pridobil negativno oceno iz posameznega predmeta, mora učitelj omogočiti, da je ocenjen še najmanj enkrat do zaključka pouka v šolskem letu.

Ocenjevanje znanja se bo začelo v mesecu maju. Učitelji vas bodo obvestili, kaj bodo ocenjevali in kako bo potekalo.

Če je učenec dobil kakšno oceno v 2. polletju, to je od 1. 2. 2020 do 13. 3. 2020, lahko učitelj upošteva te ocene in ni potrebe, da ga ponovno oceni.

Učitelj lahko učencu omogoči tudi popravljanje ocen.

Za ocenjevanje znanja vas bodo učitelji tudi seznanili s kriteriji ocenjevanja. Ocenjevanje bo potekalo po korona urniku, lahko pa se bosta učenec in učitelj dogovorila tudi za kak drug termin. Pri tem je lahko v video povezavi navzoč še kakšen učenec.

Prav tako pa v aprilu in maju še poteka izbor obveznih izbirnih predmetov v 3. VIO in neobveznih izbirnih predmetov v 2. VIO za naslednje šolsko leto 2020/2021. Predlagamo, da se o izbiri skupaj z vašimi otroki pogovorite.

Pripravljamo vam še obvestilo o izboru učbenikov in delovnih zvezkov za naslednje šolsko leto. Obvestili vas bomo v tem mesecu maju. O šolskih potrebščinah boste obveščeni v juniju. Obvestila bodo objavljena na šolski spletni strani.

Želim vam, da poteka ocenjevanje čim manj stresno za vse, tako učence, starše kot tudi za učitelje. Vemo, da bo stresno, toda ocenjevanju se ne moremo izogniti.

V želji po čim prejšnjem snidenju vas lepo pozdravljamo!

Darko Škerget

ravnatelj